Тежакова песма у пролеће
Зелени се мио брег,
Све на њему живо;
Доста га је бео снег
Зимуске покрив’о!
Благослов је у зори,
То је с неба дато!
Ори, плуже, заори,
У земљи је злато!

На воћке нам пао цвет,
Мирис му полеће;
Бог је добар, мраз нам клет
Наудити неће!
Благослов је у зори,
То је с неба дато!
Ори, плуже, заори,
Изораћеш злато!

Подруму ће сок да да
Брдо, виногради;
А житнице пунит’ зна
Сваки који ради!
Благослов је узори,
То је с неба дато!
Ори, плуже, заори,
У земљу је злато!

Кошнице ће пунит’ мед
У жељеној сласти;
Медљаћемо сваки јед,
Да нам не порасти!
Благослов је у зори,
То је с неба дато!
Ори, плуже, заори,
Изораћеш злато!

А село је красан друг
Свакоме тежаку,
Ко птичици зелен луг
На сунчаном зраку.
Благослов је у зори,
То је с неба дато!
Ори, плуже, заори,
У земљи је злато!

Извор 
Јован Грчић Миленко: Целокупна дела, Библиотека српских писаца, Народна просвета, стр 196-198

Јован Грчић Миленко
Поезија